РЕГЛАМЕНТ (ЕО) № 823/2009 НА КОМИСИЯТА
от 9 септември 2009 година
за изменение на Регламент (ЕО) № 690/2008 относно признаване на защитени зони в Общността, изложени на специфични фитосанитарни рискове
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално 2, параграф 1, буква з) от нея,
като има предвид, че:
(1)
С Регламент (ЕО) № 690/2008 на Комисията (2) някои държави-членки или определени области в държави-членки бяха признати за защитени зони по отношение на някои вредители. В някои случаи това признаване беше предоставено за ограничен период от време, за да се даде възможност на съответната държава-членка да предостави цялата необходима информация, за да докаже, че въпросният вредител не присъства в съответната държава-членка или област, или да приключи усилията по ликвидирането му.
(2)
Цялата територия на Гърция бе призната за защитена зона по отношение на Dendroctonus micans Kugelan, Gilpinia hercyniae (Hartig), Gonipterus scutellatus Gyll., Ips amitinus Eichhof, Ips cembrae Heer и Ips duplicatus Sahlberg в съответствие с член 2, параграф 1, буква з), първа алинея, първо тире от Директива 2000/29/ЕО.
(3)
В съответствие с член 2, параграф 1, буква з), трета алинея от Директива 2000/29/ЕО Гърция трябва да провежда редовни и систематични официални проверки за наличието на тези вредители и при всяко откриване на такива вредители незабавно да уведомява Комисията в писмен вид. Целта на това задължение е да се позволи на Комисията да оттегли признаването на статута на защитена зона, ако условията за признаване вече не са налице.
(4)
За период от 5 години Гърция не е уведомила Комисията за резултатите от подобни проверки за наличието на такива вредители. При посещение на експерти на Комисията в периода от 26 януари 2009 г. до 6 февруари 2009 г. се потвърди, че до момента Гърция не е провеждала редовни и систематични официални проверки за наличието на тези вредители. През март 2009 г. обаче Гърция предостави на Комисията информация, от която става ясно, че са предприети юридическите, финансовите и организационните стъпки, необходими за провеждането на редовни и систематични официални проверки за наличието на тези вредители, считано от отчетен сезон 2009 нататък.
(5)
Вследствие на това, докато Гърция не проведе проверката, предвидена в член 2, параграф 1, буква з), трета алинея от Директива 2000/29/ЕО, и не уведоми Комисията за резултатите в съответствие с пета алинея от посочената разпоредба, не е възможно да се установи, че в Гърция продължава да няма доказателства за наличието на тези вредители. За да се осигури достатъчно време Гърция да проведе посочената проверка и да уведоми Комисията за резултатите от нея, Гърция следва да продължи да бъде призната за защитена зона по отношение на посочените вредители до 31 март 2010 г.
(6)
В Гърция островите Крит и Лесбос бяха признати за защитени зони по отношение на Cryphonectria parasitica (Murrill) Barr. Гърция предостави информация, която показва, че в тези региони понастоящем е установено наличие на Cryphonectria parasitica (Murrill) Barr. Следователно Крит и Лесбос следва вече да не бъдат признати за защитени зони по отношение на посочения вредител.
(7)
Някои региони и части от региони в Австрия бяха временно признати за защитени зони по отношение на Erwinia amylovora (Burr.) Winsl. et al. до 31 март 2009 г. Австрия предостави информация, която показва, че понастоящем на нейна територия е установено наличие на Erwinia amylovora (Burr.) Winsl. et al. Поради това посоченият срок следва да не бъде удължен.
(8)
Чешката република и някои региони във Франция и Италия бяха временно признати за защитени зони по отношение на grapevine flavescence dorée MLO до 31 март 2009 г. С оглед на информацията, получена от тези държави-членки, посочените зони следва по изключение да бъдат признати за защитени за период от още две години, за да се даде време на тези държави-членки да предоставят информацията, от която става ясно, че няма наличие на grapevine flavescence dorée MLO, или, при необходимост, да приключат усилията си по ликвидирането му.
(9)
Поради това Регламент (ЕО) № 690/2008 следва да бъде съответно изменен.
(10)
Мерките, предвидени в настоящия регламент, са в съответствие със становището на Постоянния фитосанитарен комитет,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 690/2008 се изменя, както следва:
1.
В точки 4, 5, 7, 8, 9 и 10 на буква а) след думата „Гърция“ се добавят следните думи: „(до 31 март 2010 г.)“.
2.
В точка 2 на буква б) третото тире се заличава.
3.
В точка 01 на буква в) думите „Гърция (Crete and Lesvos)“ се заличават.
4.
Точка 4 на буква г) се заменя със следното:
„4.
Grapevine flavescence dorée MLO
Чешка република (до 31 март 2011 г.), Франция (Alsace, Champagne-Ardenne и Lorraine) (до 31 март 2011 г.), Италия (Basilicata) (до 31 март 2011 г.)“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 декември 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 септември 2009 година.